ועדת העבודה, הרווחה והבריאות, כנסת 16, פרוטוקול מספר 439, 2005-06-27 00:00

שאול יהלום: אני מתכבד לפתוח את הישיבה.

שאול יהלום: אנו עוסקים בהצעת חוק פרטית של חבר הכנסת יורי שטרן שעברה קריאה ראשונה – הישיבה עוסקת בהצעת חוק פרטית של חבר הכנסת יורי שטרן, שעברה קריאה ראשונה בכנסת ה- 16.

שאול יהלום: אני קובע בתחילת הישיבה שכל פעם שמוזכרת המילה "דיקור", הכוונה היא לאקופונקטורה.

שאול יהלום: הצעת החוק הזו היא הצעת חוק פרטית.

שאול יהלום: אנחנו צריכים להכין אותה לקריאה שניה ושלישית.

שאול יהלום: היא עברה כבר קריאה ראשונה.

שאול יהלום: מתי?

ג'ודי וסרמן: אושרה לקריאה ראשונה ב- 3 לפברואר, 2004.

שאול יהלום: זאת אומרת – אנחנו כבר כשנה וחצי אחרי הקריאה הראשונה.

שאול יהלום: אני, במשך אותה שנה וחצי עיכבתי ולא הבאתי אותה למרות מחאות נמרצות של מציע ההצעה, של חבר הכנסת שטרן, בגלל שכל פעם היה בא מישהו אחר, מכל תחום אחר של היושבים כאן והיה מבקש שלא להביא את ההצעה, מתוך זה שהם אמרו שהולכת להיות הצעה יותר טובה, יותר מוסכמת, יותר רצינית, שתבוא על ידי הממשלה, וכשהיא תבוא על ידי הממשלה -נאחד את שתי ההצעות, וההצעה תהיה הרבה יותר טובה.

שאול יהלום: המתנתי ועד לרגע זה אין הצעת חוק ממשלתית, ולכן אין לי ברירה.

שאול יהלום: אנחנו נמצאים לקראת בחירות, עוד שנה וחצי, והצעת החוק היא לא הצעה קטנה, היא ארוכה.

שאול יהלום: אם רוצים לבוא לקראת המציע צריך להביא את ההצעה הזו.

שאול יהלום: לכן – אין לי ברירה, אלא להביא את ההצעה הזו.

שאול יהלום: יחד עם זאת, אני רוצה להביא לידיעתך שבימים האחרונים אני מקבל פניות רבות שמבקשות שלא נדון היום בבקשה.

שאול יהלום: הראשון שאתן לו להשמיע את הדברים – נציג משרד הבריאות, ד"ר שנון.

יורי שטרן: לפני כן אומר – שבאחד המכתבים שאני קיבלתי, בחתימת יושב ראש ארגון הגג של הרפואה המשלימה, הישיבה הזו, משום מה, נקראת "מחטף".

יורי שטרן: אני מוחה על עצם הביטוי.

יורי שטרן: זה פשוט מגוחך לראות בפעילות שלנו מחטפים.

יורי שטרן: זה חוק שבאמת לא זז שנה וחצי.

יורי שטרן: המצב אינו תקין, וקביעת ישיבה היא פועל יוצא של סדרי יום של הוועדה.

יורי שטרן: לגופו של המצב: היו שתי הצעות חוק, של חבר הכנסת בני אלון ושלי, שאוחדו אחר כך, ובני אלון היה שר בממשלה, כשהעברתי את ההצעה הזו מחדש, כי זה כבר מהכנסת הקודמת, זה סיפור של הרבה שנים.

יורי שטרן: ההצעה זו יצרה מגמה מאד חיובית במערכת הבריאות.

יורי שטרן: כשהגשנו אותה אמרנו – גם אני וגם חבר הכנסת בני אלון, שאנחנו רואים בזה פתח להסדרת נושא הרפואה המשלימה, ללגיטימציה של הרפואה הזו, כניסתה למערכות וכדומה, וזה, אכן, מה שקרה.

יורי שטרן: במפגשים הראשונים שלנו עם משרד הבריאות, המרחק בין עמדות אלה שרצו לקדם את הרפואה המשלימה – אפילו בחוג הספציפי של האקופונקטורה, כי היא הוזכרה בפקודת הרופאים, ולקחנו אותו כדגם.

יורי שטרן: המרחק בינינו לבין עמדת משרד הבריאות היה ענק.

יורי שטרן: פשוט דיברנו שתי שפות שונות.

יורי שטרן: הוא הצטמצם מאד.

יורי שטרן: עשינו באמת דרך ארוכה מאד.

יורי שטרן: גם החוק, כפי שהודפס פה, לאחריו, היה אחרי דיונים שתיקנו את זה עוד יותר.

יורי שטרן: זה גם הפך לזרז של כל המהלך, ולכן – הוועדה הזו שהוקמה במשרד הבריאות, אולי לא היתה קמה בכלל, לפחות לא בזמן הזה, לולא החקיקה הזו.

יורי שטרן: אני רואה את המהלך שלנו כפי שהוא היה קודם, מהלך של הידברות, דיון.

יורי שטרן: לא יכול להיות בכנסת מחטף במובן הזה של העברת הצעת החוק לדיון, לא לקביעה מראש של עמדה זו או אחרת.

יורי שטרן: אנחנו צריכים לדון בשני מישורים בהצעה הזו: מישור אחד - הסתייגויות, תיקונים למה שכבר יש בחוק, וחלק מהתיקונים האלה כבר סוכמו מזמן עם משרד הבריאות, ואני מניח שד"ר שנון גם יציג לנו אותם, וגם לראות אם הצעה זו יכולה להיקלט או להשתלב בהצעה הממשלתית ולהפוך לחלק מהדיון להסדרת הנושא כולו.

יורי שטרן: לרוב זה אותם המנגנונים.

יורי שטרן: או שנגיע למסקנה, כפי שקורה הרבה בחקיקה, שיש לנו פה הזדמנות להסדיר נושא שנה-שנתיים לפני שיוסדר הנושא הכללי, אם אנחנו מכירים ומסכימים על אותם העקרונות.

יורי שטרן: זה, אני חושב, צריכה להיות התוצאה של הדיון.

שאול יהלום: אז אני עכשיו פותח דיון רק בדבר אחד.

שאול יהלום: אומר לנו המציע – אנחנו מתחילים בתהליך חקיקה, ותוך כדי התהליך נשמע הערות.

שאול יהלום: נתקן, נשפר – או לא, כפי שצריכים לעשות בוועדה.

שאול יהלום: אם יש מישהו שחושב הפוך, כפי ששמעתי בדברי מנכ"ל משרד הבריאות שביקש לא לדון היום - זאת אומרת, אנחנו לא עוסקים עכשיו בפרטים אלא רק בשאלה – כן או לא: האם הישיבה הזו היא ראשונה בדיונים או שהיא ישיבת השהייה נוספת.

שאול יהלום: זו השאלה שעומדת לדיון.

יורי שטרן: ישנו אירוע ב-19 לחודש, שהזמנתי אותך אליו – יום הרפואה המשלימה בכנסת.

יורי שטרן: מרפאת הכנסת עושה אותו יחד אתי.

יורי שטרן: לאנשים היה נראה שיש פה איזושהי קונספירציה מצדנו, אבל אין שום קשר.

אמיר שנון: כמו שאמר חבר הכנסת שטרן – אנחנו עבדנו תקופה ארוכה.

אמיר שנון: התחלנו בנוסחים שהיו רחוקים אחד מהשני, והגענו לנוסח משותף.

אמיר שנון: לא הספקתי לעבור פה על כל הפרטים, אבל אני מניח שזו הצעת חוק שמייצגת את הנוסח שהגענו אליו.

אמיר שנון: גם זה לא היה סופי, ואפשר עוד לדון על סעיפים כאלה ואחרים, אבל בהחלט היתה איזושהי הסכמה על הנוסח שנמצא כאן.

אמיר שנון: עם זאת, שר הבריאות ומנכ"ל משרד הבריאות סברו שנכון יהיה יותר להגיש הצעת חוק שתכלול לא רק מקצוע אחד – רפואה סינית ואקופונקטורה, אלא תכלול מכלול רחב יותר של מקצועות הרפואה המשלימה, כפי שאנחנו מנסים לעשות, כידוע לך, לגבי המקצועות הרפואיים האחרים, בעיקר הפארא- רפואיים, להגיש איזושהי מתכונת שהיא קצת יותר כוללת.

אמיר שנון: משום כך הם ביקשו להקפיא את הצעת החוק הזו, כרגע, ובהתאם גם הוקמה ועדה חדשה שחברים בה נציגים של גופים שונים – של הרפואה המשלימה, של האקדמיה, משרד הבריאות וכו', ומטרתה היתה לעבור על הדברים, לבדוק מה הם המקצועות שצריכים או לא צריכים להיכלל, ולהגיש איזושהי הצעה לנוסח שהוא רחב יותר.

אמיר שנון: לצערי, בחודשים האחרונים הוועדה הזו נקלעה לקשיים.

אמיר שנון: היה יושב ראש שהתפטר, וכן הלאה, ועכשיו מונה יושב ראש חדש, ואנחנו מקווים לצאת לדרך.

אמיר שנון: למעשה, כבר התקיימו שתי ישיבות לפני שהופסקה עבודתה, ואנחנו מאד מקווים להמשיך משם ואילך.

שאול יהלום: זאת אומרת, שאם נקבל את ההצעה שלך – מתי, לדעתך, יוגש הנוסח המוסכם, הממשלתי, לפי ניסיונך?

שאול יהלום: כמה זמן הוועדה צריכה לשבת?

אמיר שנון: הכוונה של השר היתה שהיא תשב מספר חודשים, אבל אני מניח שזה יהיה קצת יותר.

אמיר שנון: קשה לי להעריך.

שאול יהלום: שנתיים?

אמיר שנון: אני מקווה שפחות.

שאול יהלום: נניח שהוועדה תגמור את דיוניה ותכין טיוטת חוק – היא ודאי תעביר את זה למשרדים האחרים: למשרד המשפטים וכן הלאה.

אמיר שנון: כמקובל .

שאול יהלום: זאת אומרת, אם נרצה להיות כנים עם עצמנו: נשאיר את זה לדור הבא של חברי הכנסת.

שאול יהלום: אם אנחנו מדברים על בחירות באוקטובר-נובמבר, לכל המאוחר, אז זה בערך עוד שנה ורבע, נכון?

אמיר שנון: אם זה כך, לא נספיק בקדנציה זו.

שאול יהלום: לכן – זו השאלה, האם אנחנו דוחים את זה לדור הבא של חברי הכנסת, בכנסת ה- 17, במקרה הטוב, או שאנחנו ניגשים לחקיקה.

שאול יהלום: בקשת משרד הבריאות – להקפיא.

מיכה גידרון: אני יועץ משפטי של ארגון הגג של הרפואה המשלימה.

שאול יהלום: איזה מקצועות הוא כולל בתוכו?

מיכה גידרון: הוא כולל בתוכו את מקצועות האקופונקטורה, הומיאופתיה, נטורופתיה, מקצועות העיסוי, מקצועות ה "אלכסנדר".

מיכה גידרון: למעשה – כל מקצועות הרפואה המשלימה המרכזיים, ה- main stream, כל העמותות - -

קריאה: הוא לא מייצג את האקופונקטוריסטים, זה לא נכון.

מיכה גידרון: העמותה של האקופונקטורה חברה בארגון הגג.

שאול יהלום: יש ארגון גג שכולם חברים בו?

שאול יהלום: יש לארגון הגג יועץ משפטי?

שאול יהלום: הוא אומר את עמדתו.

רני אייל: עמדת האגודה לאקופונקטורה היא אחרת.

שאול יהלום: אתם חולקים על ארגון הגג.

שאול יהלום: רני אייל: כן.

מיכה גידרון: נשאלתי מי החברים בארגון הגג – גם העמותה לאקופונקטורה חברה בארגון הגג.

מיכה גידרון: קודם כל, אני מברך את חבר הכנסת שטרן, כי אני אכן חושב שיוזמת החקיקה שלו שעברה את הקריאה הראשונה, היוותה את הקטליזטור להניע את התהליך של הסדרת כל מקצועות הרפואה המשלימה בישראל.

מיכה גידרון: אני בהחלט חושב שאכן היתה חשיבות רבה מאד בהצעת החוק.

מיכה גידרון: בתור יועץ משפטי של אירגון הגג, הייתי אכן מעורב בדיונים, והסתבר שהנושא של הסדרת נושא מסוים, של אקופונקטורה, הוא אינו דבר פשוט.

מיכה גידרון: יש נושאים עקרוניים, ואזכיר רק שניים מהם: לדוגמה – מי יוכל ללמד, איזה מוסדות יוכלו ללמד, וכן – הנושא של פיקוח רפואי על מקצועות האקופונקטורה, שהם נושאים כבדי משקל שיש להם השלכות על כל תחומי העיסוק ברפואה משלימה.

מיכה גידרון: קשה לבודד רק את האקופונקטורה.

מיכה גידרון: אשר על כן – הוקמה ועדה שכבר התכנסה, ואני מבקש לקרוא כמה משפטים מכתב המינוי - -

שאול יהלום: זו אותה ועדה של ד"ר שנון?

מיכה גידרון: כן.

מיכה גידרון: עבדכם הנאמן הוא חבר בוועדה, ואני מבקש לקרוא מספר משפטים מתוך כתב המינוי, על מנת שנבין את ההקשר: "אני מתכבד למנות

מיכה גידרון: כם לוועדה שתפקידה לבחון את ההיבטים השונים של קידום ההכרה בתחומים ברפואה משלימה, להציע הסדרי חקיקה והסדרת תחומים ופיקוח עליהם.

מיכה גידרון: בנושא חוק האקופונקטורה החלו הליכי חקיקה להצעת חוק להסדרת תחום העיסוק באקופונקטורה.

מיכה גידרון: ההצעה עברה קריאה ראשונה, ואולם, תוך כדי העשייה, הגיע המשרד למסקנה כי יש לחוקק חוק אשר יסדיר את כל המקצועות, ובכלל זה – את הרפואה המשלימה בתחום העיסוק באקופונקטורה.

מיכה גידרון: לפיכך החליט המשרד לפעול לעצירת הליכי החקיקה של חוק האקופונקטורה, ולכלול נושא זה בחוק כללי.

מיכה גידרון: ".

מיכה גידרון: אני אדלג על קטע שמדבר על חשיבות העיסוק.

מיכה גידרון: אני ממשיך: "...

מיכה גידרון: אבקשכם לבחון את ההיבטים והמשמעויות הנגזרות מהצורך להסדיר תחומים אלה, ולהמליץ על צעדים הדרושים כדי להסדיר בחקיקה את הפעילות בתחומי הרפואה המשלימה".

מיכה גידרון: אשר על כן, אני מבקש מהוועדה הנכבדה – אכן לאפשר לאותה ועדה שמונתה, לעסוק בהסדרת כל תחומי הרפואה המשלימה, בחקיקה, ובכלל זה – את חוק האקופונקטורה.

מיכה גידרון: לא לפצל.

מיכה גידרון: חוק האקופונקטורה אמור להיות פרק בחוק הכללי, ולאפשר לאותה ועדה להציע מערכת כוללת אשר תסדיר את כל התחום שהרי המשמעויות והדברים הדורשים הסדרה – יש להם השלכה על כל המקצועות, ולא לבודד את העיסוק בחוק האקופונקטורה.

מיכה גידרון: זו בקשתי.

שאול יהלום: אני מבין את בקשתך אבל אני עדיין שואל, ומבקש לקבל תשובה: אין לנו אלא את מה שעינינו רואות.

שאול יהלום: זאת אומרת, כרגע, המצב החוקי, התהליך החצי חוקי הוא זה שמונח לפנינו.

שאול יהלום: חוק שעבר, ומליאת הכנסת הצביעה בעד זה שהיא רוצה את החוק.

שאול יהלום: כנסת ישראל הצביעה בעד החוק וזה גובר על כל רעיון אחר.

שאול יהלום: היא אמרה שהיא מטילה על הוועדה להמשיך לדון.

שאול יהלום: באה הוועדה ואומרת: מוטלת עלי החובה שהכנסת הטילה עלי.

שאול יהלום: ואף על פי כן, המתנתי שנה וחצי, וגם אז – לא קרה כלום.

שאול יהלום: עכשיו השאלה היא כזו: הכנסת אומרת לנו – תסדירו מקצוע אחד, את הדיקור.

שאול יהלום: היא לא אומרת לנו את כל הדברים האחרים שאדוני אומר, היא אומרת: תסדירו את הדיקור.

שאול יהלום: אם אדוני יביא לי דוגמה שההסדרה הזו הורסת מקצועות אחרים – אז אני מבין.

שאול יהלום: אני מבין שיש השלכות, אבל בואו נוציא דברים מהקשרם, כדי שלא נהיה בעלי אינטרסים: נניח שאני מסדר את עניין רפואת השיניים.

שאול יהלום: נניח שאני מחוקק חוק לרפואת שיניים ורק לזה זה מסדיר.

שאול יהלום: אז ברור שיותר טוב להסדיר את כל מקצועות הרפואה – שיניים, עיניים וכן הלאה.

שאול יהלום: אבל אין לי אפשרות כזו.

שאול יהלום: אז אם אני מסדיר רק את עניין רפואת השיניים, אני צריך לבדוק שלא תהיה בעיה מחר עם רופא לעניינים אחרים.

שאול יהלום: אבל בסך הכל - אני אסתדר בעניין הזה, בחקיקה.

שאול יהלום: שתבוא החקיקה, לא נוציא דברים ולא נפגע במקצועות אחרים.

שאול יהלום: למה, אם אני עוסק עכשיו רק בדיקור – זה רע, בהנחה שהחוק היה מונח על שולחן המליאה שנה וחצי, ומשרד הבריאות לא סיים את עבודתו.

שאול יהלום: אז מה, נחכה עוד שנה וחצי?

שאול יהלום: הבהרנו כאן שאם נמתין, זה לא יהיה בקדנציה הזו.

שאול יהלום: זה ייקח ודאי חודשים ארוכים עד שאתם תעבדו על החוק.

שאול יהלום: אחרי זה תהיה לכם טיוטה, תעבירו אותה בין שאר המשרדים, ובשנה הבאה יש בחירות.

שאול יהלום: אז מוטלת עלינו החובה של החלטת המליאה הזו.

מיכה גידרון: יש נושאים מהותיים ועקרוניים.

שאול יהלום: תן לי דוגמה.

מיכה גידרון: הנושא של פיקוח רפואי על העוסקים ברפואה משלימה.

מיכה גידרון: זה נושא מהותי שנוגע למערכת היחסים הכוללת בין תחום הרפואה המשלימה לבין תחום הרפואה הקונבנציונלית.

שאול יהלום: זרוק רעיון –מי צריך לפקח?

מיכה גידרון: לדעתי – משרד הבריאות צריך לפקח, כשם שהוא מפקח על מקצועות רבים אחרים

שאול יהלום: החוק הזה יקבל שמשרד הבריאות יקבל מחלקה המפקחת על הדיקור.

שאול יהלום: מה רע בזה?

קריאות: - - -

רוני ספיר: עבדנו שנים על הנוסח הזה.

רוני ספיר: זה לא משהו שהוא ממציא כרגע .

רוני ספיר: אלה דברים שהוא ממציא כרגע בטענה שהם לא נידונו בעבר.

רוני ספיר: אנחנו ישבנו במשך שנים - -

שאול יהלום: אבל מה זה משנה - -

קריאה: כי יש הגדרה לדברים שהוא מדבר עליהם.

קריאה: היא לא מקובלת.

רוני ספיר: כל אחד יכול לבוא ולהגיד שזה לא מקובל.

רוני ספיר: אנחנו קבוצה של יזמי החוק הראשוני, יחד עם חבר הכנסת יורי שטרן, עם ד"ר גילי כהן ואמיר שנון.

מיכה גידרון: גם הצעת החוק המתוקנת, לאחר דיונים עם משרד הבריאות, ההסדר המוצע, שאינו מקובל על ארגון הגג, יש לו השלכות על כל מערכת העיסוק - -

שאול יהלום: תן לי דוגמה.

מיכה גידרון: נתתי דוגמה- הפיקוח הרפואי.

שאול יהלום: אתה בקיא בעניין, לפני ולפנים, ואני לא בקיא בכלל.

שאול יהלום: אני לא יכול לתפוס את העניין בלי דוגמאות.

שאול יהלום: אז אני אומר לך: תן לי דוגמה.

שאול יהלום: נניח שמחר נקבע שאצל ד"ר שנון יהיה רישום של עוסקים באקופונקטורה, לפי תנאים מסוימים, ורק אדם שנרשם אצלו – מותר לו לשים שלט במרפאה שלו או בחוץ.

שאול יהלום: אז אני הולך לסדר את המקצוע, ולהעמיד אותו על אדנים, שלא כל שרלטן יוכל לעסוק בזה.

שאול יהלום: נקבע את התנאים בשיתוף כולכם - כולל ארגון הגג, שהכל יהיה בהסכמה, והכל יהיה מסודר.

שאול יהלום: אז סידרנו אחד מתוך 8 מקצועות או 100 מקצועות.

שאול יהלום: מה רע בזה?

מיכה גידרון: אני אומר:

מיכה גידרון: לפי דעתנו, לכל מקצועות הרפואה המשלימה יש יחוד, לכל התחום, וברגע שמסדירים תחום אחד, שממסד מערכת יחסים – לדוגמה: בין הרפואה הקונבציונאלית לבין הרפואה המשלימה, זה מקרין, באופן מיידי, על כל המקצועות הנוספים, גם בהליכי חקיקה נוספים.

מיכה גידרון: לכן אנחנו חושבים שצריך להסדיר את כל מקצועות הרפואה המשלימה - -

שאול יהלום: אם עכשיו היינו בתחילת הקדנציה הייתי אומר לך – אתה צודק.

שאול יהלום: קחו את פרק הזמן ותעבדו על זה.

שאול יהלום: אבל אנחנו כבר אחרי, כבר הכל אבוד.

שאול יהלום: עכשיו אנחנו שואלים את השאלה הזו.

שאול יהלום: אם לא נשב עכשיו יום ולילה ולא נעשה ישיבה בחודש, אלא ישיבה בשבוע, ונגמור את כל שאר עשרת המקצועות – כל אחד יטען לגבי תחום אחר.

שאול יהלום: אם אתה אומר שזה מקרין, לי נראה שזה מקרין לטובה.

מיכה גידרון: אנחנו מבקשים לאפשר פרק זמן סביר לוועדה שהוקמה להביא הצעת חוק - -

שאול יהלום: אבל אומר - - עם כל הכבוד, הנזקים עוד לא הובהרו כאן.

יאיר פרץ: אני מטפל בהומיאופתיה קלאסית מזה 16 שנה.

יאיר פרץ: אני עובד גם ב "תל-השומר" ומלמד רופאים רפואה משלימה.

שאול יהלום: ואתה בעצמך – רופא קונבנציונאלי?

יאיר פרץ: לא.

יאיר פרץ: למדתי באנגליה לפני 16 שנה.

שאול יהלום: מה התואר?

יאיר פרץ: בוגר קולג' להומיאופתיה בלונדון.

יאיר פרץ: זה לא תואר מוכר.

שאול יהלום: זה נקרא תואר ראשון?

שאול יהלום: שני?

שאול יהלום: דיפלומה?

יאיר פרץ: מקביל, אולי, לתואר ראשון, אבל זו לא דיפלומה שמוכרת.

יאיר פרץ: בזמנו הייתי מעורב באנגליה בתהליכי ההסדרה של התחום.

שאול יהלום: אז אתה לא עוסק בדיקור, אלא בדברים אחרים?

יאיר פרץ: אני עוסק בהומיאופתיה קלאסית – תרופות מדוללות, אנגרטיות.

שאול יהלום: תוספי מזון?

יאיר פרץ: לא.

יאיר פרץ: אנחנו מטפלים במערכת החיסונית על ידי מתן תרופות מדוללות מצמחים ומינרלים, תרופות שמסוגלות לחדש את יכולת הריפוי הטבעית של האדם.

יאיר פרץ: אני רוצה להסביר את המילה "מחטף" שכתבנו במכתב לחבר הכנסת יורי שטרן.

יאיר פרץ: אנחנו פשוט לא ידענו על הישיבה הזו.

יאיר פרץ: במקרה שמענו עליה, ולכן נוצרה אצלנו ההרגשה שיש כוונה להעביר את החוק בלי ידיעתנו, שאנחנו נוגעים בדבר.

יאיר פרץ: זה שידענו על הישיבה רק ביום חמישי – אני חושב שזה לא בסדר מבחינת המערכת.

יאיר פרץ: זו הסיבה.

יאיר פרץ: מכיוון שהמערכת הפוליטית יכולה להעביר תהליכים בצורה מאד מהירה - זה בעייתי.

יאיר פרץ: אני רוצה להסביר – ההתנגדות שלנו נובעת מהסיבה הזו: נוצרה פה הזדמנות חד פעמית.

יאיר פרץ: נוצרה פה ועדה שיושבים בה גם כל נציגי המטפלים ברפואה המשלימה, גם נציגי משרד הבריאות, וכולם ביחד, בצורה רצינית, רוצים להסדיר את אחד הנושאים הכי בעייתיים ומורכבים – הרפואה המשלימה.

יאיר פרץ: הרפואה המשלימה- אחת הבעיות שלה זה מאבקי כוח בין הרפואה הקונבנציונלית לרפואה ההוליסטית.

יאיר פרץ: כדי להסדיר את התחומים האלה יש צורך בוועדה רצינית.

יאיר פרץ: ברגע שחוק האקופונקטורה ישבו פה משרד הבריאות מול העמותה הסינית, ולנו נאמר על ידי בכירי משרד הבריאות בצורה חד משמעית שחוק האקופונקטורה - - עם הסדרת כל המקצועות, והיום יושבת ועדה שמסדירה את כל התחום, חוק האקופונקטורה ישפיע עליה, יעצור אותה, ייצור תקדימים, וזה לא דבר נכון לדעתנו.

יאיר פרץ: אנחנו חושבים שהיום צריך לעבוד בצורה רצינית ומסודרת, שכל הגורמים המקצועיים – שכוללים גם את המקצועות האחרים, משתתפים בתהליך החשיבה.

יאיר פרץ: חוק האקופונקטורה לא עומד לבד.

יאיר פרץ: זו זריית חול בעיניים.

שאול יהלום: מדוע?

שאול יהלום: תבהיר את זה.

ענבל גבריאלי: אגב – הוא כן עומד לבד כי הכנסת אישרה זאת.

יאיר פרץ: הוועדה הזו עוד לא היתה.

ענבל גבריאלי: לא משנה.

ענבל גבריאלי: העובדה שקמה ועדה לא מבטלת את החלטת הכנסת.

יאיר פרץ: נכון.

יאיר פרץ: תראו – הנקודות שבעייתיות בחוק האקופונקטורה, שיכולות להשליך על המקצועות האחרים: 1.

יאיר פרץ: נושא הפיקוח הרפואי על המטפלים.

יאיר פרץ: זו נקודה שהיא לב ליבו של המאבק של גילדת הרופאים והמטפלים ההוליסטים.

יאיר פרץ: אם אנחנו לא כולנו שותפים לזה, זה כבר בעייתי.

יאיר פרץ: 2.

יאיר פרץ: הנושא של כפיית אקדמיזציה ופיקוח מל"ג על הרפואה המשלימה, שבסופו של דבר תילמד רק באוניברסיטאות – זה דבר שלא מקובל עלינו.

יאיר פרץ: זה תהליך שהוא מסוכן מאד, וראינו אותו בתוך חוק האקופונקטורה.

יאיר פרץ: דבר שלפחות בחוק הגולמי – הדברים השתנו.

יאיר פרץ: בהרכב הוועדה המייעצת לשר אין מספיק אנשי מקצוע.

יאיר פרץ: הנושא של חוק הסבא, שאומר – שכל המטפלים הוותיקים, איזה תנאים בדיוק יהיו להם – כל הדברים האלה משפיעים על כל המטפלים.

יאיר פרץ: 50,000 אנשים עוסקים היום ברפואה משלימה - -

שאול יהלום: אתה כל כך צודק, ולא צודק.

שאול יהלום: קודם כל – אולי נקבע את הכל לפי השקפתכם, רק על מקצוע אחד?

שאול יהלום: כל הרע יכול להיות גם טוב.

שאול יהלום: כל מה שאתה דורש לרעה יכול גם להיות דרישה לטובה, כי יכול להיות שאתם תשכנעו אותנו ונבוא לקראתכם, בכל דבר וכל נושא, וזה יעזור לכם בוועדה לזרז הליכים.

שאול יהלום: בי"ת- אם נקבע שדיקור דורש 8 שעות סטאז', נניח, זה לא אומר שבהומיאופתיה צריכים 24 שעות סטאז'.

שאול יהלום: מה זה קשור?

שאול יהלום: אנחנו פתוחים לעניין הזה.

שאול יהלום: לכן, מה שנקבע כאן זה גם לא יוצר תקדים.

שאול יהלום: או לטובה, או לא תקדים, או לרעה, ונתקן אותו בחוק.

שאול יהלום: הדבר השני – אני אתכם, אבל אני מתפלא עליכם, ואתם חייבים לתת לזה תשובה.

שאול יהלום: אתם הראשונים שצריכים לרצות להסדיר את העניין הזה.

שאול יהלום: אתם הראשונים שצריכים לראות שלא יהיו שרלטנים שאומרים – אנחנו הומיאופתיים, והם לא.

שאול יהלום: אתם רואים שבמדינות אחרות זה סודר- כך אני מניח, וכאן זה לא סודר.

שאול יהלום: ואתם רואים שזה נסחב עוד חודש ועוד חודש, עוד שנה ועוד שנה.

שאול יהלום: יכול להיות שהמנכ"ל הזה הוא בעל נגישות לעניין, ובעוד שנה שר אחר יהיה, והוא יחליף מנכ"ל שבכלל יזניח את זה.

שאול יהלום: והנה באה הכנסת ומעבירה בקריאה ראשונה חוק – הייתם צריכים לחטוף את זה, אפילו.

שאול יהלום: אני, כיושב ראש ועדה אומר לכם: לא נעשה מחטף, אלא נדון בכל שורה לגופו של עניין, ונשמע את עמדותיכם, ובסך הכל – זה מקסימום יזרז את הוועדה.

שאול יהלום: אז מה רע בזה?

שאול יהלום: אני רוצה להבין – מה רע בזה.

שאול יהלום: אתם הייתם צריכים להיות אלה שאומרים שהם שמחים על העניין, על הקטליזטור של זה.

שאול יהלום: אז תאר לך שאנחנו נחליט עכשיו שהעסק יוקפא?

יאיר פרץ: הסיבה היחידה שאני מבין מדבריך היא שהוועדה המקצועית היא לא טובה בגלל שזה יהיה 3-4 שנים.

יאיר פרץ: אני חושב שהזמן עובד לטובתנו.

יאיר פרץ: המפגש בין רפואה הוליסטית לרפואה קונבנציונלית הוא גם תהליך של זמן, של עיכול בין המערכות, ואני חושב שוועדה מקצועית כזו שתשב, וכל הגורמים יהיו בה, היא הרבה יותר חיובית.

יאיר פרץ: זה, בעצם, פסק דין מוות לוועדה המקצועית הזו.

יאיר פרץ: לדעתי היא הרבה יותר רצינית מזו שצריכה לעבוד.

שמואל אידלמן: אני מייצג את ההסתדרות הרפואית ואנחנו מבקשים לתמוך ולהזדהות עם העמדה שהובעה על ידי נציג משרד הבריאות, ד"ר שנון.

שמואל אידלמן: אני גם חבר בוועדה שמונתה על ידי משרד הבריאות, והניסיון שלי בישיבות הראשונות שיש הידברות טובה, יש אפשרות לשרת את טובת הציבור על ידי הצגת העניין כחבילה אחת של כל המקצועות.

שמואל אידלמן: נדמה לי שהוועדה שקיימת היום תעבוד יותר טוב אם הדבר הזה יידחה, אם הדיון יידחה והוועדה תקבל את האפשרות לדון בצורה כוללנית בנושא הזה.

שי אשכנזי: אני יושב ראש הוועדה המדעית של ההסתדרות הרפואית.

שאול יהלום: קודם כל – נאחל לך הצלחה.

שאול יהלום: אני מבין שהמינוי היה רק לאחרונה, נכון?

שי אשכנזי: קודם כל – אדוני לגמרי צודק, שראוי למס את העניין בצורה מסודרת.

שי אשכנזי: זה רק לחיוב.

שי אשכנזי: ההצעה שהועלתה על ידי חבר הכנסת שטרן לגבי אקופונקטורה – גם היא מבורכת.

שי אשכנזי: אנחנו ממסדים משהו אחד מתוך הכלל.

שי אשכנזי: אבל מתוך העובדה שהוועדה כבר נעה, ואנחנו לא מצפים שייקחו עוד שנים עד שיהיו המסקנות – אם אפשר לקבוע תאריך יעד, קרוב, נניח – בספטמבר, שבו - -

שאול יהלום: אין סיכוי.

שאול יהלום: אין סיכוי שבספט

שאול יהלום: מבר זה יהיה.

שאול יהלום: אנחנו אפילו לא מבקשים.

שאול יהלום: אין ועדה ממשלתית שיכולה לגמור את הדיונים תוך חודשיים.

שי אשכנזי: -- נביא את ההצעה המסודרת שהיא אקופונקטורה – הוועדה של משרד הבריאות, שדנה.

שאול יהלום: על זה אנחנו מדברים.

שאול יהלום: עוד מישהו שתומך בהקפאה?

ורד קירו: אני מנציבות הדורות הבאים.

ורד קירו: נציב הדורות הבאים מתנצל שהוא לא יכול להיות נוכח פה.

ורד קירו: הוא ביקש ממני לקרוא כמה שורות, ברשותך: "נציבות הדורות הבאים רואה חשיבות עליונה ביצירת רפואה אינטגרטיבית עתידית, היוצרת מרחב משלים של כל הידע הפעולתי שנצבר בידי האנושות על כל - - , ידע המאפשר מרחב בחירה לדורות הבאים, למען בריאותם הפיזית והנפשית, למען רווחת החברה ולמען מודעותם לגופם ולנפשם.

ורד קירו: על כן, נציבות הדורות הבאים מתנגדת להליך חקיקה מואץ העוסק בהסדרת מקצוע אחד בלבד, בטרם סיימה הוועדה שמינה שר הבריאות להסדרת נושא הרפואה המשלימה כולו.

ורד קירו: כל פתרון חלקי, העוסק במקצוע אחד בלבד עלול להחמיץ את הראיה הכוללת ואת הצורך ליצור אינטגרציה מהותית בין תחומי הרפואה השונים – הרפואה הקלאסית והרפואה המשלימה, על כל צדדיה.

ורד קירו: כל אחד מהנושאים המצוינים בהצעת החוק של חבר הכנסת שטרן מחייב מחשבה מעמיקה, כדי שלא ניצור רגולציה שאינה מאפשרת לכל גווני הרפואה להיכנס אליה.

ורד קירו: חובה עלינו לשפר את דרכי הכשרתם של המטפלים ברפואה משלימה ולקבוע מסמרות באשר למהלך ההכשרה הכולל.

ורד קירו: עם זאת, יש לזכור כי מרבית המורים ברפואה המשלימה – חלקם הגדול מומחים, מהמצוינים בעולם בתחומם, אינם בעלי הכשרה אוניברסיטאית ועל כן לא יוכלו ללמד באוניברסיטאות.

ורד קירו: על כן, אסור לקבוע כי הכשרת המטפלים ברפואה משלימה תתקיים אך ורק באוניברסיטאות.

ורד קירו: יש לאפשר ל - - להיכנס - -"

שאול יהלום: אבל לא קבענו את זה.

שאול יהלום: אל תיכנסי לפרטים.

ורד קירו: בסדר, זו עמדתנו.

רני אייל: אני יושב ראש האגודה הישראלית לריפוי סיני מסורתי.

רני אייל: אני העברתי לחברי הוועדה מכתב בדואר אלקטרוני בנושא הישיבה, שמצורף אליו הנוסח האחרון שמייצג את הדין ודברים בינינו לבין משרד הבריאות בדיונים על הצעת החוק הראשונה.

רני אייל: הדיונים האלה, לצערי, הופסקו על ידי משרד הבריאות לפני יותר מחצי שנה, עם הקמת הוועדה של משרד הבריאות.

רני אייל: רצוננו שהכיוון הזה של החקיקה ימשיך.

רני אייל: אנחנו רוצים להמשיך את הדיונים של משרד הבריאות.

רני אייל: יש דברים שאנחנו מסכימים עליהם, ישנם דברים שאנחנו לא מסכימים עליהם.

רני אייל: אנחנו חושבים שהחוק עדיין לא מוכן להעלאה לקריאה שניה ושלישית.

שאול יהלום: אתם חברים בוועדה?

רני אייל: לא הזמינו אותנו.

רני אייל: החוק שעבר בקריאה ראשונה הגיע לוועדה, והוועדה הנחתה אותנו ואת נציגי משרד הבריאות לשבת, לדון, להכניס תיקונים ושינויים לקראת קריאה שניה ושלישית.

רני אייל: התיקונים והשינויים האלה הופסקו באופן חד צדדי על ידי משרד הבריאות עם הקמת הוועדה של משרד הבריאות.

רני אייל: אנחנו בגישה שצריך להמשיך את תהליך התיקונים והשינויים האלה.

שאול יהלום: באיזו ועדה- כאן או שם?

רני אייל: כאן, על החוק הזה, שעבר כאן.

רני אייל: ואחרי שהתיקונים האלה יוכנסו – אין לנו בעיה לשתף פעולה עם כל הגורמים בעניין.

שאול יהלום: אנחנו לא ועדת משנה של משרד הבריאות.

שאול יהלום: אנחנו צריכים להבין – אם מפה אנחנו ממשיכים, זה הולך לחקיקה.

שאול יהלום: זו לא ועדת משנה.

שאול יהלום: אתם רוצים שפה נתחיל לעבור סעיף אחר סעיף עם כל המחלוקות של כל הגורמים שיושבים כאן, שכל הזמן ינסו לטרפד, כי הם טוענים שזה צריך להיות בוועדה העליונה, כשגם בוועדה העליונה הם לא יפסיקו לדון בדיקור סיני.

שאול יהלום: תבין, יהיו כאן שני דיונים מגבילים.

שאול יהלום: יש כאן מאבק כוחות בין משרד הבריאות לבין הכנסת.

שאול יהלום: בכנסת – בגלל חבר כנסת אחד יש את החוק.

שאול יהלום: אני חייב לזמן את משרד הבריאות לישיבה פה.

שאול יהלום: כאן הם יוציאו לנו את הנשמה – יביאו הצעות, פיליבסטר, ובינתיים הם ירצו לגמור את העניין.

שאול יהלום: זה שנדון פה לא יפסיק את דיוני הוועדה העליונה.

שאול יהלום: להפך.

רני אייל: מה שאני אומר הוא שלמרות הבעייתיות לא יכול להיווצר מצב שהצעת החוק, כפי שהיא עומדת עכשיו, ללא התיקונים והשינויים – תעלה לקריאה שניה ושלישית.

שאול יהלום: אין בעיה.

שאול יהלום: אני יכול לפנות למנכ"ל משרד הבריאות שיושב כאן, ולומר – אדוני, יש לך בוועדה מכל טוב.

שאול יהלום: אני מקפיא את החוק בתנאי שאתה מצרף לוועדה נציג אחד מהרפואה הסינית, שטוענת היום שהיא לא כלולה.

שאול יהלום: או שהוועדה מקימה ועדת משנה לעניין.

שאול יהלום: נניח שנגיע לאיזה הסדר אצלם.

שאול יהלום: זה יספק אתכם?

שאול יהלום: אני שואל את מר אייל: בהנחה שאתה אומר שגם בחוק הזה צריכים להביא הרבה שינויים והרבה עבודה.

שאול יהלום: אני מניח שנוכל לומר שמאחר ויש כאן הצעת חוק – הוא ישים לב, ונשמע ממנו איך תהיה שימת הלב, של הוועדה שלהם, דווקא לרפואה הסינית.

שאול יהלום: אולי על ידי הוספת עוד נציג, אולי על ידי ועדת משנה שתעבור על החוק, שילוב ברפואה המשלימה הכללית – אבל יכול להיות שנגיע לכך שבכל זאת תהיה תועלת לישיבה הזאת, על ידי זה.

שאול יהלום: ופה לא נדון עד שלא יבוא החוק הגדול בעוד פרק זמן.

שאול יהלום: זה מקובל עליך?

רני אייל: לא, זה לא מקובל עלי.

דן ליבון: אני הייתי יושב הראש הקודם.

דן ליבון: אני זה שישב מטעם האגודה הסינית מול משרד הבריאות, והדיונים עסקו, באמת – באותו נושא של הצעת החוק.

דן ליבון: מבחינתנו, הגענו כמעט לסוף של הדיונים האלה.

דן ליבון: הנקודות שהיו בהן חילוקי דעות הן קטנות מאד.

דן ליבון: אני חושב שאפשר לסגור אותן תוך פגישות ספורות.

דן ליבון: הדיון שלנו היה מול הצוות המקצועי.

דן ליבון: אני רוצה להזכיר לכולם שלמעשה, אנחנו על הנושא הזה, משנת 98, כאשר היו לנו דיונים בכל האספקטים עם כל האנשים, זאת אומרת: אין פה שום דבר חדש.

דן ליבון: מבחינתנו הוועדה של משרד הבריאות הורידה את זה, כי למעשה, הדיונים היו כבר לקראת נוסח משותף.

שאול יהלום: על דיקור בלבד?

דן ליבון: כן.

שאול יהלום: איפה זה הופסק?

דן ליבון: היתה פגישת סיכום מול משרד הבריאות, בנוכחות היועצת המשפטית של משרד הבריאות ועורכת הדין שלנו, שישבו, והיה דיון שנחשב לאחרון, שלמעשה אחריו היו צריכות לשבת שתי עורכות הדין רק לסגור את הנוסח המשותף, ובזה זה נסגר, וללכת אל הצעת החוק.

דן ליבון: זו היתה הסגירה.

דן ליבון: למעשה- גמרנו, סגרנו.

דן ליבון: בנוסף לזה, עשינו דיונים גם מול ההסתדרות הרפואית לגבי האם הסעיפים מקובלים עליהם והגענו גם אתם למצב של נוסח שהוא כמעט סגור.

דן ליבון: מבחינתנו, יש איזה סעיף או שניים - -

שאול יהלום: יושבי ראש האגודה בהווה ובעבר אומרים שהיו להם דיונים ספציפיים על החוק הזה.

שאול יהלום: הם מציעים שיחדשו אתם את הדיונים רק על החוק שלהם, שישבו אתם 2-3 ישיבות, זה כבר לקראת סיום, ויגיעו לידי כך – שמצד אחד נגמור את החוק הזה, בהנחה שאנשי משרד הבריאות מעורבים בזה, אז כל הסכנות שדובר כאן עליהן – שתהיינה לזה השלכות, לא יהיו, כי הם ידאגו לכך שלא יהיו.

שאול יהלום: נגמור את העניינים האלה, ואז נביא הצעה מוסכמת.

שאול יהלום: ההצעה תטפל רק בדיקור, אבל ההנחה תהיה שהיא לא תפריע לשאר המערכות שהוועדה תמשיך לטפל בהן, בגלל שהיא תהיה מוסכמת על משרד הבריאות.

אבי ישראלי: אנחנו חושבים שהדרך הנכונה היא לתת לוועדה לדון בהכל.

שאול יהלום: אבל אתה צריך לקחת בחשבון – אני, לפי התקנון, יכול לעכב חוק חצי שנה.

שאול יהלום: אם אני מעכב חוק מעבר לזה, אני עובר על תקנון הכנסת.

שאול יהלום: אני מעכב את החוק שנה וחצי.

שאול יהלום: זאת אומרת – שנה מעבר למקסימום.

שאול יהלום: חבר הכנסת שטרן לא נותן לי מנוח.

שאול יהלום: אם אתה מגיע אתו להסכם – אין לי בעיה.

שאול יהלום: אבל אם לא – אני חייב אחרי שנה וחצי לדון בחוק.

שאול יהלום: אז יש כאן שתי אפשרויות – או שאתה בא בדברים עם חבר הכנסת שטרן, והוא יחליט, כי הצעת החוק היא שלו.

שאול יהלום: אם לא – אני חייב לדון בהצעת החוק, אחרי שנה וחצי.

שאול יהלום: ואז האפשרויות הן: או לדון כאן על כל מילה, או לבקש מכם – תעשו לי טובה, ותעשו ועדת משנה של אותה ועדה, שבמקביל לחוק הזה היא תדון, ואנחנו נקבל מוצרים מוגמרים ועל ידי זה נשב כאן ונחוקק דבר שאתם מגיעים עליו להסכמה.

שאול יהלום: במקום להגיע עליו להסכמה כאן, תגיעו להסכמה במשרדך.

שאול יהלום: זה הרעיון.

שאול יהלום: מקובל עליך הסיכום?

יורי שטרן: שני דברים – אל"ף, חלק גדול מהכעסים שבשבילי היו די פתאומיים, הם תוצאה מכך שהטקסט שמופץ לא כולל את כל אותם העדכונים והשינויים שבמידה רבה החלישו את הדרישה הזו של פיקוח של הרופא הפלסטי, הקונבנציונלי, וגם בנושא השכלה היתה התקדמות, כי אותי – הנקודות האלה מטרידות באותה מידה.

יורי שטרן: כל הכוונה שלנו היתה להסדיר את התחום הזה כתחום בעל מעמד עצמאי ולא כתחום משנה לרפואה קונבנציונלית, כי יצאנו מתוך הנחה מלכתחילה שמדובר פה בהסתכלות אחרת, בראיה אחרת, של בריאותו של האדם.

יורי שטרן: ולכן, לכופף אחד את השני ברמה המערכתית – לא יהיה נכון.

יורי שטרן: ואני אומר שב- 98, כשהתחלנו את החקיקה, המרחק בינינו לבין משרד הבריאות היה ענק.

יורי שטרן: משרד הבריאות ייצג באופן מסורתי את הרפואה הקונבנציונלית.

יורי שטרן: כל דבר הוא היה מוכן לעשות בכפיפות לרפואה הקונבנציונלית.

יורי שטרן: עברנו את זה, לדעתי, וגם החיים חזקים מכל דבר, ובשנים האחרונות הרפואה המשלימה נכנסה מאד חזק להוויה הישראלית.

יורי שטרן: אנחנו אחד המוקדים העולמיים לפעילות תוססת מאד בכל התחומים האלה, והפסטיבלים שעורכים פה, ל – 20 אלף איש, זה משהו גרנדיוזי.

יורי שטרן: לכן, גם ברפואה הקונבנציונלית יותר ויותר אימצו את האלמנטים האלה במרפאות, וכן הלאה.

יורי שטרן: אבל, מזה ועד להסדרה הדרך היא ארוכה.

יורי שטרן: לכן אני אומר: תשאירו עכשיו בצד את ההסתייגויות שלכם מהדברים הספציפיים שהם, במידה רבה כבר שייכים לעבר, מבחינת הדיון הפנימי שהיה ונפסק.

יורי שטרן: נכון שהיינו כבר בשלב הגמר.

יורי שטרן: תסתכלו על מה שהיה קודם, לפני 3-4 שנים ותראו שההצעה הזו, כמו שאמר היושב ראש, עשויה לזרז את המהלכים.

יורי שטרן: מה קרה אז?

יורי שטרן: בדיון הזה, על סוג אחד של רפואה משלימה, שהיה יותר קל להסדיר אותו – יצרו בסיס להתקדם, לפרוץ את הקיר האטום בכיוון מסוים.

יורי שטרן: אם אנחנו דנים בהצעה הזו ואנחנו דנים מלכתחילה במשבצת שהיא משבצת של הסדרה כוללת, אבל היא משבצת שפשוט ליטשנו אותה כבר, עבדנו עליה חזק, והיא בנויה מפרטים יותר מדויקים – בגלל שרואים אותה כחלק מהמכלול, לא מכניסים אליה דברים שיכולים להפריע או לסתום דרך להסדרה הכוללת.

יורי שטרן: בסוג הזה של הדיון – ותאמינו לי, ואני מניח שזו גם ההרגשה, לפחות, או מסר שמסר היושב ראש – זה סוג הדברים שהכנסת יכולה לעשות בשביל לזרז את המהלך כולו.

אריה אלדד: למען הגילוי הנאות – אני רופא קונבנציונלי לגמרי.

אריה אלדד: בתחום הזה של הריפוי המשלים יש ספקטרום ענק של דברים שיש להם עדות והוכחה מדעית שהם יעילים, ועד דברים שאין להם אפילו לא ניסיון להוכיח – יעילות כזו, או הוכחות מדעיות להצלחה.

אריה אלדד: יש חשש, ואני מבין אותו, שאם נוציא את האקופונקטורה מהחוק, נישאר אחר כך עם ועדה שמתעסקת בכלל – וסליחה על ההתבטאות הבוטה - בהבל הבלים.

קריאה: לא סולחים.

אריה אלדד: זו זכותו של חבר כנסת.

אריה אלדד: יש לי חסינות פרלמנטרית לומר את דעתי על חלק מהדברים.

אריה אלדד: לכן, לכאורה אנחנו צריכים לרצות שהאקופונקטורה תהיה במסגרת החוק, כדי שהסטנדרטים שייקבעו בו יהיו סטנדרטים משמעותיים, חשובים.

אריה אלדד: מצד שני, אני ער למה שאמר יושב ראש הוועדה – שהדברים האלה כנראה יעזרו לריפוי בימיו של משיח צדקנו, אבל אז לא נצטרך לרפואה כלל, כי כל האנשים יהיו בריאים.

אריה אלדד: מה אני מציע?

אריה אלדד: - אני מציע שמשרד הבריאות יצטרף לתהליכי חקיקה של האקופונקטורה וייתן את כל התשומות שלו, על מנת שחוק האקופונקטורה יהיה הפיגום, השלד שעליו תיבנה אחר כך הצעת החוק הכללי, לכל המקצועות שהם.

אריה אלדד: ונקבל עלינו שהסעיף האחרון בחוק הכללי יאמר שהחוק הכללי מבטל את חוק האקופונקטורה משום שהוא כלול בו כבר.

אריה אלדד: כלומר, הוא כולל גם אותו.

אריה אלדד: הוא יבטל את הישן, כי הישן יהיה כלול בו, ואז – לא נפסיד כלום מזה שנקבע שהאקופונקטורה תהווה רף או אמת מידה - -

שאול יהלום: הסיכום הוא כזה: קודם כל, אנחנו מברכים את כל העוסקים בנושא.

שאול יהלום: בודאי – את חבר הכנסת יורי שטרן ואת חברי הוועדה שהקים משרד הבריאות.

שאול יהלום: בשלב הראשון אני בא לקראת משרד הבריאות ומבקש ממנו לשבת עם חבר הכנסת שטרן ולנסות לשכנע אותו בכל מה שתשכנעו.

שאול יהלום: כל מה שתשכנעו אותו – מקובל עלינו.

שאול יהלום: ניתן לזמן הזה שבועיים.

שאול יהלום: היה והסיכום או שחבר הכנסת שטרן לא משתכנע להמשיך לדון בוועדה הזו, והוא מודיע לי את זה, אני מודיע שכאן בוועדה הכל פתוח.

שאול יהלום: כל הגופים שנמצאים כאן שירצו לבוא לוועדה, ואחרים – יבואו, ויוכלו להגיד את דבריהם.

שאול יהלום: אז אל תקחו אף מילה כדבר שהוא תורה למשה מסיני וסופי.

שאול יהלום: כל דבר – נדון לגופו ונשמע את משרד הבריאות, ונצמצם את עצמנו רק לדיקור.

שאול יהלום: נעשה, כפי שנאמר כאן, כמודל לשאר המקצועות, ממנו, אחר כך, אולי – להעתיק.

שאול יהלום: הכל יהיה פה פתוח, ואין כאן שום חשש – כל דבר שתחשבו שהוא מזיק לאחרים, נשתדל לא לעשות אותו כדי שלא יהיה נזק לאחרים.

שאול יהלום: במקביל – זה יזרז לדעתי את הוועדה, ולא יישר אותה לשאר הדברים.

שאול יהלום: אז בעוד שבועיים נקבל תשובה ממשרד הבריאות וחבר הכנסת שטרן.

שאול יהלום: נמצא כאן נציג המל"ג?

שאול יהלום: לא.

שאול יהלום: כי יש לנו כאן מכתב של נציגת המל"ג.

שאול יהלום: בחוק שלך נאמר שאחד התנאים הוא תואר אקדמי.

שאול יהלום: אז כאן נאמר שזה לא חובה.

שאול יהלום: כשנגיע לזה, זה ברור שאם יש מרפאים שתגידו לה שהם יכולים לפעול גם בלי תואר אקדמי, אז זו תהיה אחת האפשרויות – בלי תואר אקדמי.

שאול יהלום: אני רק רוצה לומר שהתקשר אלי היום פרופ' יעקב רוזנברג, הדיקן האקדמי של המכללה למנהל בראשון לציון, ואמר לי שהם בקשר עם המל"ג לפתוח מסלול אקדמי ברופאה משלימה.

שאול יהלום: זאת אומרת, שכל מי שטוען שזה לא קיים – שיידע שיש ניסיונות להקים את זה.

שאול יהלום: אבל שגם לא יהיה לכם ספק שאם תראו כאן שיכולים להיות שני מסלולים – מטפל שהוא בוגר המסלול האקדמי, ומטפל שאינו בוגר המסלול, אנחנו לא מקובעים רק בזה.

שאול יהלום: יכולות להיות כמה אפשרויות.

אמיר שנון: לא הבנתי מה כתוב במכתב.

שאול יהלום: הוא כותב : "בהקשר זה הרינו להבהיר כי אין כיום מוסד מוכר להשכלה גבוהה המוסמך להעניק תואר אקדמי.

שאול יהלום: המועצה אינה יכולה להעריך אם בכלל לפני מוסד להסמיכו".

שאול יהלום: אז אמרתי שפנה הדיקן, פרופ' רוזנברג ואמר שזה לא כך, שהדברים צריכים להיות במשא ומתן רציני.

שאול יהלום: אני חייב להביא את זה לכאן.

שאול יהלום: רבותיי, בכך סיכמנו, ובהצלחה לכולם.

שאול יהלום: תודה רבה, הישיבה נעולה.